**`ናይ ሕማመይ` ኣብ ቅንያት ዕለተ-ሰማእታት**

ዕለት 20 ሰነ ኤርትራውያን ንሰማእታት እንዝክረላ ረዛን ዕለት እያ። ኤራትራውያን ኣብ ውሽጥን ወጻእን ብሓደ ዓይነት ስምዒት ንሰማእታት ብኽብርን ዕምቆትን እንዝክረሉ ዕለት።

መጀመርያ ግንቦት 24 ኣብ ዝተፈላለየ ከተማታት ንኤርትራዊ መንነት ታሪኽን ሕድርን ብዝገልጽ ምዕሩግ ዝኾነ በዓል ከምእንጽምብሎ ድሕሪ ወርሒ ድማ ዕስራ ሰነ ነቶም/ ነተን ንኤርትራ ንነጻነት ከምኡ`ውን ነጻነት ንምውሓስ በጃ ዝሓለፉን/ ዝሓለፋን ክዝክር ዝተፈላለየ መደባት ብምድላው ኣብ ውሽጥን ወጻእን ከነብዕል 27 ዓመት ኣቑጺሩ ኣሎ።

ከምንዕዘቦ ኤርትራውያን ብዝተፈላለየ ንዕድመ ኣካይዳን ኣመጻጽኣን ዝሕብር በብእዋኑ ብእኩብ ሳጓ ወይ መጸውዒ ይወጽእ`ዩ። ይከኣሎ፡ ዋርሳይ፡ ናይ ሕማመይ፡ ኣሚቸ፡ በለስ ገለ ካብቲ ፍሉጥን ዕለታዊ እንጥቀመሉን እዩ።

ይከኣሎ ንብጻዩ ንብጾታ፣ ዋርሳይ`ውን ብተመሳሳሊ መገዲ ኣብ ወራራት ወያነ ንዝተሰውኡን ዝተሰውኣን፡ እንተላይ ንነጻነት ንምውጻእ ዝወደቑ/ቓን፡ `ናይ ሕማመይ` ድማ ነጻነት ንምውጻእ ንምውሓስ ንዝሓለፉ/ፋን ይዝክሩ። እዚ ባህል`ዚ ብፍላይ ኣብ ኤርትራ ጎሊሑ እዩ ዝርኤ።

ማዕረ ማዕሪኡ ኣብዚ ዝሓለፈ 27 ዓመታት ንኤርትራን ህዝባን ኣብ ውሽጥን ወጻእን ዘይተኣደነ ብድሇታት ጥራይ ተባሂሉ ዘይሕለፍ ዘይተጸበናዮ ህይወት ኣሽሓት ዝሓትት ኩናትን ምዝንባላት ዘስዓበ ማሕበረ-ቁጠባውን ማሕበረ-ፖለቲካውን ወራራት ብድሆታት ኣሕሊፍና ገና`ውን ነሕልፍ ኣለና። እዚ ግን ሳላ እቶም/ እተን ወትሩ ጽኑዕ ዕጥቆም/ዕጥቀንን ከይተሃመሉ ብዘይሕለል ጽንዓትን ጻዕርን ተስፋን ብልሕን ሰኒቖም ዝመከቱ ናብዚ ደረጃ`ዚ በጺሕና።ኣብ በሪኽ ተቐሚጥና!

መብዛሕትና ከምእንርድኦ ኤርትራን ህዝባን ንኽትጸንት ምእንቲ ዘይተኣልመን ዘይተፈጸመን ገበን የለን። ብዘይ ምግናን ካብቲ ንናጻነት ንምውጻእ ዝተኸፍለ መስዋእቲ ናጽነት ንምውሓስ ዝተኻየደ ርብርብ`ውን ካብኡ ኣንኢስካ ክርኤ ኣይክእልን እዩ። ኹሉ ዓይነት መስዋእቲ ስለዝተኸፍለ!

እቲ ዝዓበየ ብድሆ ብፍላይ ድሕሪ 2009 እገዳ ዘስዓቦ ቁጠባዊ ሃስያ ብቐሊል ዝግመት ኣይኮነን። ከምቲ ኩሉ ብድሆታት ህላዌና ንዝጸልኡ ጎይቶት ናይ ወያነ ብቀጻሊ ስትራተጂ ይሕንጸጽ፡ ብወያነን መሰልቶም ጥልቁያትን ጭቁዋትን ድማ ክትግበር ተራባሪብና። ብፍላይ እዚ ናይ ቀረባ እዋን ብድሆ ገና`ውን ዝቕጽል ዘሎ ከኣ፡ ንኤርትራዊ መንነት ንምጥፋእ ያኢ ንመንእሰያት ኤርትራ እንተላይ ትሕተ ዕድመ ካብ ምዉቕ ቤቶምን ሃገሮምን ኣዘናቢልካ ናብ ጎረባብቲ ሃገራት ከምዝስደድ ኬርካ ምትሕንፋሽ እዩ። ብፍላይ ኣብ ሱዳንን ኢትዮጵያን (መዓስከራት ትግራይ) ብዘይ ምግናን ብዙሓት መንእሰያትን ቖልዑን እንተላይ ስድራቤት ዘይግበኤን ተዘናቢለን። እዚ ኹሉ ተሰሪሑ`ኸ ኤርትራዊ መንነት ጠፊኡ`ዶ? **እቲ ቐንዲ ናይ ጎይቶት ወይ ኣሸቀልቲ ወያነ ዕላማ- ነቶም ብድሕሪ ናጽነት ወይ ድማ ኣብ ግዜ ናጽነት ተወሊዶም ዝዓበዩ፡ ኽብርታትና ተዓጢቖም ሃገር ንኸይሃንጹን ከይምክቱን ብኣውርኡ ከኣ መንነቶም ንምዝራግ ምእንቲ ስነ ኣእምሮኣዊ ኩናት ብዝተፈላለየ መሳለጢ ተኻይዱ**። ወያነ መጀመርያ ኣብ 1998 ዘይተጸብናዮ ኩናት ኣዊጃ ክትከፍተልና ከላ በቲ ናይ ጎይቶታ መሪሕነትን ዝምቡዕ ርድኢት ተመርኩሳ እያ። ሓደ ሓደ ንምጥቃስ፥ ተጋደልቲ ውሒዶ`ምዮም፡ ሕጂ ዓቕሞም ደኺሙ እዩ፡ ሓድሽ ወለዶ ድማ ወላ ናይ ኩናት እንዶ ዘይብሎም ወይ ከኣ ዘይተመኮሩን ዘይግደሱን ብዓል `ጆንትራ` እዮም ተባሂሉ እዩ ተኣዊጁ። ዋርሳይ ግን ከምቲ ዝገመትዎ ኣይጸንሖምን። ብናይ ይከኣሎ ኣላይነትን ድርኺትን ቅያ ሰሪሑ። እቲ ናይ ዘበነ ገድሊ ናይ በዓል ይከኣሎ (ኣፍሮ) ቅያ ብዋርሳይ (ጆንትራ) ተደጊሙ!!!

ብድሕሪኡ ክሳብ ሕጂ ዝካየድ ዘሎ ዘመተ ድማ መንእሰያት ኣብ መዲና ሳዋ ንከይኸዱ ኣሰር ይከኣሎን ዋርሳይን ንኸይስዕቡ ንሳዋ መዓት ጸለሎ ቀቢእካ መዓስከር ባርነት`ዶ መትሓዚ ዘይብሉ ጠቐነን ቤላቤልውን ንመንእሰይ ኣንፈቱ ንኽስሕት ዝተኻየደ ወራር እዚ ክበሃል እይከኣልንዩ። ግንከ እቲ ሕልሚ ጸላእትና ሰሊጡ`ዶ? ብኣንጻሩ ኣብ ደገ ተወሊዶም ዝዓበዩ ህይወቶም ንምፍታሽን ተመኩሮ ንምድላብ በብግዚኡ ንሳዋ ምኻድ ቁጽሮም እናበዝሔ ይኸይድ ምህላዉ ናይ ሓፋሽ ሓበሬታ እዩ። **ቅንይ ኢልና`ውን ሳዋ ናይ ኣፍሪቃ ናይ ንቑሓት መንእሰያት ዝፈርዩላ ማእከል ከምእትኸውን ዘጠራጥር ኣይኮነን።**

ኣብ ዝሓለፈ 3-4 ዓመታት ኣብ ኤርትራ ንውሕ ዝበለ ግዜ ስለዝጸናሕኩ ብኣጋጣሚ ኣብዓዕላ ዕለተ-ናጽነት፡ ዕለተ-ሰማእታት፡ ካልእን ክሳተፍ ክኢለ። ህዝቢ በብምምሕዳሩ ከባቢኡን ተወዲቡ በዓላት የዳሉን ይሳተፍን። እዚ እቲ ኩሉ ግዜ እንርእዮን እንጽበዮን እዩ።

እቲ ዝገርም ሓደ ካብቲ ብተደጋጋሚ ዝተዓዘብክዎን ብፍሉይ ጎሊሑ ዝርኤይን ዝገርምን ግን ቆልዑ ኣኣብ ኣፍደገ ገዛውቶም ደቂ ኣንስትዮን ደቂተባዕትዮን ተኣኪቦም ኣብ ዕለተ-ናጽነት ንናጻነት የብዕሉ ኣብ ግዜ ዕለተ-ሰማእታት ድማ ብድሮ ኣብቲ ናይ ሽምዓ ምብራህ ምሸት ሰነ ዕለት 19 ሽምዓ ብምብራህ ንሰማእታት ይዝክሩ። እቲ ንዓይ ብፍላይ ዘርመመኒ ግን ዝኣኸለ ሰብ ስለንሓውሩ ዝተፈልዩ ብጾት ክሓዝን፡ክትክዝ ንቡር`ዩ፡ እዞም ቆልዑት ኣብቲ ደረጃ`ኳ እንተዘይበጽሑ፡ ብጽሞናን ርግኣትን ከቢቦም ኮፍ ኢሎም ክትርእዮም መግለጺ ቃላት ይሓጽረካ። እቲ ዝኽሪ በዚ ጥራይ ዝውድእ ኣይኮነን፡ ኣብቲ ምሸት ካብ ሓለፍቲ መገዲ ገንዘብ ኣዋህሊሎም ንማዕከን ስድራ ቤት ሰማእታት የረክብዎ። እዚ ኣኣብ ኣፍደገ ገዛውትን ኣፍደገን ብብዝሒ ዝኻየድ ተርእዮ እዩ። ካብዚ ብምቕጻል ኣብቲ ኩሉ ሓፋሽ ዘብዕለሉ ማእከል ከተማ ምስንኣቱ ድማ ኩሉ ሰብ ሽምዓ ኣብሪሁ ብጉጅለን ብውልቅን ትርኢ። ኣብዚ`ውን ዝያዳ ደሚቑ ዝርኤ ናይ ሎሚ መንእሰያት `ናይ ሕማመይ` ዝተሰምዩ፡ ናቶም ጉጅለ ፈጢሮም ንሰማእቲ ክውክል ይኽእል`ዩ ዝበልዎ ናይ ተጋደልቲ ዕጥቂ ከም ሽዳ ጥውዮ ነጸላ ብምቕራብ ነቲ ሽምዓ ብስርዓት ንኽበርህ እንተኽናኸኑን እናብርሁን ንሰዓታት ብጽሞና ይጸንሑ። እዚ ተርእዮ`ዚ ንኸምዚ ከማይ ብዙሕ ኣፍልጦ ዘይብሉ ሰብ ብቤት ትምህርቶም ወይ ብሃማመትኤ ተወዲቦም ዘካይድዎ ዘለዉ ክመስለና ይኽእል እዩ። እንተኾነ ግን ናቶም ተበግሶ እዩ።

ብተወሳኺ ከምቲ ኣብ ላዕሊ ዝተጠቕሰ `ናይ ሕማመይ` ወላ`ኳ ከምተን ዝሓለፋ ሰለስት ወለዶ ኩናት/ውግእ እንተዘይኣጋጠሞም፡ ካብ ዓውደ ኩናት ዝኸፍኤ ሓያል ስነ ኣእምሮኣዊ ኩናት ኣጋጢምዎም እዩ። እዚ ወያነ ብናይ ጎይቶታ ድርኺትን መምርሕን ዝተኻየደ ንኤርትራውነት ምብራዝን ምጥፋእን ከምቲ ዝሓለምዎ ሰሊጡ`ዶ? ባዶሽ ኮይኑ እዩ ተሪፉ። እዚ ክብል ከለኹ ነቲ ዝተፈላለየ ዘሕለፍናዮን ገና ንኸዶ ዘለና ጸገማት ንጎኒ ገዲፈ ወይ ድማ ኣነኣኢሰ ኣይኮንኩን። እቲ ማእለያ ዘይብሉ ንዋት ዝፈሰሰሉ ውጥን/ሕልሚ ናይ ጎይቶት ወያነን ከደምቶምን ክፈሽል ከሎ ግን ባዶሽ ተሪፉ እንተተባህለ ንምንጽጻር ዝኣክል ዝሓለፈን እዋናውን ብድሆታትና ገናጺልና ንፈትሽ!!

ናይ ሎሚ መንእሰይ ወይ ድማ `ናይ ሕማመይ` ኣብቲ ብመንግስቲ ኤርትራ/ህግ/ህግደፍ/ሻዕብያ ተማእኪሉ ዝተፈላለየ ናይ ምዕባሌ መደባት ብናይ ይከኣሎን ዋርሳይን ኣላይነት ኣብ ናይ መደብ ልምዓትን ህንጸት ሃገር ተኣምር ይሰረሕ ከምዘሎ ናይ ብርክት ዝበሉ በጻሕቲ ትዕዝብቲ እዩ። ኣብ ደገ`ውን ካብቲ ናይ ውሽጢ ሃገር ዘሎ መንእሰይ ብዘይፍለ ኣብ ስድራ ሰማእታት ምሕብሓብ፡ ንሃገርን ህዝብን ኤርትራ ኣብ ዝካየድ ዝተፈላለየ ጸለመ ምምካትን ካልእ ዝተፈላለየ ብውልቅን ብእኩብን ክነጥፉ/ክነጥፋ ዕለታዊ ተርእዮ እዩ። ብሓፈሻ ኤርትራውነት ብሰማእታት ዝመጸት መንነት ስለዝኾነት ውሑዳት ዝምቡዓትን ናይ መንነት ቅልውላው ዘለዎምን ቁንጣሮ መንእሰያት ገዲፍካ እቲ ዝበዝሔ `ናይ ሕማመይ` ግን ኣብቲ ብሰማእታት ኣእምሮኦም ነጻ ዝኾነት ሃገር ዝተኾስኮሰ ነጻ ኣእምሮ፡ እቶም ጎይተት ናይ ወያነ ብጥንቃቄ ዝሃንደስዎ ስነ ኣእምሮኣዊ ኩናት ከናውጽዎ`ኳ እንተሃቀኑ፡ ንኤርትራዊ መንነት ኣብ ዋጋ ዕዳጋ ግን ኣየእተዉን። **ስለምንታይ ኤርትራ ማለት ሰማእታት ምዃና ኣጸቢቑ ስለዝስወጦም።**

ህዝቢ ኤርትራ ከምኩለን ሕብረተሰባት ብዝተፈላለየ ናይ ወጻኢ ጽልዋ ዝተኣታቶን ወይ ድማ ካብ ውሽጢ ዝመጽእ ባህላዊ ለውጢ ክርኤ ንቡር እዩ። ብዓል ይከኣሎ (ኣፍሮ) ነጻነት ዘምጽኡን ዘውሓሱን፡ ነጻነት ዘውሓሱ ብዓል ዋርሳይ (ጆንትራ) እዚ እቲ ወያነ በታ ንእሽቶ ዓቕሞም ንምንሻው ዝተጠቕምሉ ዘጠመቕዎም እዩ፡ እዞም ናይ ሕጂ ወለዶ መንእሰያት ድማ `ናይ ሕማመይ` ብፍሉይ ቅዲ ዕኹሉል ጸጉሪ ዝልለዩ እዮም። እቲ በብዘበኑ ግዜ ኣምጽኦ ናይ ኣካዳድናን ፋሽን ናይ ጸጉሪ ርእሲ ምፍልላይ ብዘየገድስ፡ እቲ ስነ ኣእምሮ-ኣቃውማ ናይ ኤርትራዊ ግን ሓደ ዓይነት እዩ። ስለዚ እቲ ባህሊ ጽንዓት መኸተን ዓወትን ካብ ወለዶ ንወለዶ እናተተከኤ ጥራይ ዘይኮነስ እናሓየለ ከምዝኸይድ ብዙሕ ዘካትዕ ኣይኮነን። እቲ ቀንዲ ምኽንያት ኤርትራውያን ብመለኮታዊ ሓይሊ ዝተዓደለ ሓደ ዓይነት ምስጢር ወይ ከኣ ኮድ ስለዘለና!!!

ዓሙቕ ዝኽሪ ንሰማእታትና!!!

ዓወት ንሓፋሽ!!!

ብስራት ልኡል ተስፋይ